Parys-moordsaak binnekort na hooggeregshofTien van die elf verdagtes in die hof. Foto: Landi Malan Die 11 beskuldigdes in die opspraakwekkende Parys-moordsaak het Vrydag vlugtig in die plaaslike landdroshof verskyn, waar die verrigtinge binne ŉ paar minute afgehandel is. Cor Loggenberg (18), Loedie van der Westhuizen (18), Miela Janse van Vuuren (22), kapt. Henk Prinsloo (46), Boeta van der Westhuizen (46), Anton Loggenberg (49), Wian van der Westhuizen (20), Muller van der Westhuizen (19), Fanie Oosthuizen (42), Wicus van der Westhuizen (19) en ŉ minderjarige verdagte staan almal tereg vir die moorde op Samuel Tjixa en Simon Jubeba. Voordat die hofverrigtinge begin het, is die publiek en die media gevra om die hof te verlaat, aangesien die saak in camera aangehoor is om die identiteit van die minderjarige verdagte te beskerm. Die saak is uitgestel tot 17 Junie, wanneer op ŉ datum besluit sal word oor wanneer die verhoor na verwagting na die Bloemfonteinse hooggeregshof oorgeplaas sal word. Die staat beweer Tjixa en Jubeba is op 6 Januarie deur boere in die gebied op ŉ plaas aangekeer en so erg aangerand, dat hulle later in die hospitaal aan hul beserings beswyk het. Cor Loggenberg kom by die hofgebou uitgestap. Foto: Landi Malan Volgens die verdediging was Tjixa en Jubeba plaasaanvallers wat Loedie van der Westhuizen (73) op sy plaas oorval het. Loedie het beweer hy is tydens ŉ struweling met die aanvallers met ŉ vuurwapen teen sy kop geslaan. Hy het glo daarin geslaag om ŉ paniekknoppie te druk, waarna die aanvallers met leë hande gevlug het. Tjixa en Jubeba is na bewering daarna deur ŉ groep boere op die plaas aangekeer voordat die polisie op die toneel opgedaag en die twee mans vir mediese behandeling hospitaal toe geneem het. Kapt. Francois Laux, die ondersoekbeampte in die saak, het aan Maroela Media gesê bewerings dat die Valke nie die moontlikheid van ŉ plaasaanval ondersoek het of na die vuurwapen gesoek het wat Tjixa en Jubeba na bewering by hulle gehad het nie, is onwaar. “Ons ondersoek in hierdie saak was nog heeltyd baie deeglik. Ons het polisieduikers van Welkom af gekry om in die dam na die vuurwapen te soek. Ons kon geen vuurwapen opspoor nie,” het hy gesê. Hy het ook gesê bewerings dat lede van die Valke van die getuies aangerand het om verklarings af te lê, is heeltemal onwaar. Gusta Loggenberg, vrou en ma van Anton en Cor, het buite die hof aan Maroela Media gesê hoewel dit vir haar swaar is om oor die saak te praat, glo sy daar is ŉ groter bedoeling hiermee en vorm dit deel van die Here se plan vir haar gesin. “Ek glo Anton en Cor sal hul onskuld bewys. Dit is nou maar net iets wat ons moet deurgaan.” Volgens Gusta was dit vir haar ŉ reuse skok om te hoor Cor is by sy skool, Potchefstroom Gimnasium, in hegtenis geneem. “Hulle het hom na die hoof se kantoor geneem en daar is hy geboei en na die [polisiebeamptes se] kar toe gevat. Hulle het met loeiende sirenes daar weggejaag. Dit was vir hom regtig baie sleg,” het sy gesê. Cor en sy ma Gusta. Foto: Landi Malan Sy vertel sy het in die haarsalon gesit toe die polisie haar gebel en van Cor se inhegtenisneming ingelig het. “Cor het net vir my gesê hy glo daar is ŉ rede hiermee en God het dit so vir hom beplan. Hy kry gelukkig baie ondersteuning van sy vriende en sy skool, dus weet hy daar is baie mense wat hom ondersteun.” Op ŉ vraag of die gesin vir hul veiligheid vrees, het Gusta gesê hulle voel hoegenaamd nie hul veiligheid is in gedrang nie. “Ons het ŉ baie goeie verhouding met ons werkers en hulle weet Cor en Anton was nie by die voorval betrokke nie. Hulle sê vir ons hulle het [Tjixa en Jubeba] geken en hulle was glo bekend daarvoor dat hulle moeilikheidmakers was. Ons het hulle [die oorledenes] glad nie geken nie,” het sy gesê. Laux het gesê dit is nie waar dat Cor voor sy mede-skoliere geboei en by die skool weggelei is nie. “Ek het hom na die skoolhoof se kantoor laat roep en hy het saam met my uitgestap en gery. Ons sal hom mos nooit daar by die skool uit ŉ klas gaan pluk en arresteer nie. Ons het die saak natuurlik so sensitief as moontlik hanteer.” Lees alle vorige berigte oor die Parys-boere op Maroela Media.